La Bibia piemontèisa/Testament Vej/Esechiel/Esechiel 36


Esechiel

36

Benedission an sle montagne d’Israel 

Për lòn ch’at risguarda, òh fieul dl’òm, profetisa a le montagne d’Israel e dì: “Òh montagne d’Israel, scoté la Paròla dël Signor!”. Sossì a l’é lòn ch’a dis ël sovran Signor: Ël nemis a l’ha parlà contra  'd vojàutre e a l’ha dit: ‘Aha!’, e, ‘J'àutri leugh a son dventà ‘d nòstra proprietà’”. Parèj che profetisa e dì: Sossì a l’é lòn ch’a dis ël sovran Signor: ‘Sicura, përchè a l’han rendùve desolà e a l’han crasave da minca diression, i seve dventà proprietà dël rest dle nassion, e i seve dventà materia ‘d petegolam e ‘d maldicensa an tra la gent.

Për lòn, òh montagne d’Israel, scoté la paròla dël sovran Signor: Sossì a l’é lòn ch’a dis ël sovran Signor a le montagne e a le colin-e, a le gòrgie e a le valade, e a le ruine desolà e a le sità bandonà ch’a son dventà piàita e na materia ‘d derision al rest dle nassion aranda - Për lòn sossì a l’é lòn ch’a dis ël sovran Signor: Sicura i l’hai parlà ant ël feu d’ mè impegn contra ‘l rest dle nassion, e contra tuta Edom, che con gòj granda e dëspress a l’han fàit soa proprietà e piàita ‘d mia tèra, për motiv ëd soe bele pasture. 

Për lòn profetisa a risguard la tèra d’Israel, e dì a le montagne e a le colin-e, a le gòrgie e a le valade: Sossì a l’é lòn ch’a dis ës sovran Signor: "Vardé, i l’hai parlà an mè 'mpegn e an mia rabia, përché i l’eve tolerà le ofèise dle nassion. Parèj che sossì a l’é lòn ch’a dis ël sovran Signor: I faso la promëssa che le nassion aranda 'd ti a tolerëran ëdcò lor  j'ofèise. Ma vojàutre, montagne d’Israel, i fareve chërse vòstri branch e portreve vòstr frut për Mè pòpol Israel; përché lor a rivran tantòst. Përché sensa dubi Mi i son da vòstra part; Mi im vireraj anvers vojàutre, e i sareve laurà e sëmnà. Mi i multiplierai vòstr pòpol - la ca antrega d’Israel, pròpe tuta. Le sità a saran populà e le ruin-e arcostruìe. I faraj chërse an sù vojàutre ‘l nùmer ëd la gent e dle bestie; a chërsran e a saran dru. Iv faraj dventé abità tanme ij temp passà, e i faraj tant pì ‘d bin che al prinsìpi dla vòstra stòria. Anlora i conoss-reve ch’i son ël Signor. I mnerai la gent, Mè pòpol Israel, travers ëd vojàutre; lor av possedran e i dventré soa ardrità. Mai pi i portreve ‘l deul për ij sò cit. Sossì a l’é lòn ch’a dis ël Signor sovran: Pròpe përché lor av diso: Vojàutri i l’eve divorà d’òm, e i portreve ‘l deul për vòstra nassion ëd masnà, për lòn i divorëreve pì nen ëd gent e mai pì i portreve ‘l deul për vòstra nassion ëd masnà, a fortìss ël sovran Signor. Iv sogetraj mai pì a j'ofèise dle nassion; mai pì i portreve l’onta dij pòpol; mai pì i portreve ‘l deul për vòstra nassion, a fortìss ël sovran Signor.

Nosgnor a l’ha ancora parlame. A l’ha dime: “Fieul dl’òm, quand che j’Israelita a vivìo an soa tèra, a l’han scunciàla con soa condòta e ij sò malfé. Dëdnans ëd mi, soa condòta a l’era tanme l’ampurità ‘d na fomna ch’a l’àbia sò cors. Antlora i l’hai svërsà mia rabia an sù lor për motiv dël sangh ch’a l’han arversà an sla tèra e për motiv dj’ìdoj ch’a l’han butà ‘n pé e ch’a l’han scunciala. I l’hai dësbërgiairaje antrames le nassion; a l’ero dësbërgiairà daspërtut antrames le nassion. I l’hai condanaje parèj për motiv ëd soa condòta e ij sò malfé. Quand che, nopà, a son rivà ant le nassion andova a l’ero andàit, a l’han dëssacrà mè Nòm sant. Ëd lor la gent a disìa: “Costi-sì a son ël pòpol dël Signor, ma a son andàit via da soa tèra”. I l’avìa a cheur mia  reputassion santa , cola che la ca d’Israel a l’ha dëssacrà antrames le nassion andoa ch’a son andàit. Për costa rason-sì, dì a la ca d’Israel: “Sossì a l’é lòn che ‘l Signor sovran a dis: A l’é nen për vojàutri ch’i son an camin d’anterven-e, òh ca d’Israel, ma mach për arvendiché mia santa reputassion, cola ch’ i l’eve dëssacrà antrames le nassion andoa i seve andàit. Mi i esaltrai mè grand Nòm ch’a l’é stàit dëssacrà antrames le nassion, ël Nòm che vojàutri i l’eve dëssacrà antrames le nassion. Le nassion a savran ch’i son ël Signor - a fortìss ël sovran Signor - quand che Mi ’m esaltraj tra voi dëdnans a lor.

“Iv ambrancheraj da le nassion e iv cheujeraj da tùit ij pais: antlora iv portraj an vòstra tèra.
Iv sbrincraj d’eva pura e i sareve mondà da tute vòstre 'mpurità. Iv mondraj da tùìt ij vòstri idol. Iv daraj un cheur neuv, e 'v butëraj n'ëspìrit neuv an vòstr cheur. I gavraj ‘l cheur ëd pera dai vòsti còrp e 'v daraj un cheur ëd carn. I butraj mè spìrit drinta 'd voi. Mi i ciapraj l’inissiativa e vojàutri i scotreve ij mè statut e i osservré con diligensa mie prescrission. Antlora vojàutri i vivreve ant la tèra ch’i l’hai dàit ai vòstri pare: i sareve mè pòpol e mi i saraj vòstr De. Iv salvrai da vòstra 'mpurità. I ciamrai ‘l gran e i lo multiplierai. I faraj nen vnì la famin-a an sù vojàutri. I multiplierai ël frut dj’erbo e la produssion dij camp, parèj ch’i sufrireve pi nen la dësgrassia dla famin-a antrames le nassion.

Antlora i arcordreve dij vòstr malfé e vòstre assion ch’a l’ero nen bon-e; I l’avreve scheur ëd voi ‘stèss për motiv dij vòstri pecà e dle vòstre assion esecràbil. Ch’a sia bin ciàir ch’a l’é pa për vojàutri ch’i son an camin ëd anterven-e - a fortìss ël sovran Signor-. Avèj onta e esse genà ‘d vojàutri, òh ca d’Israel! 

Sossì a l’é lòn ch’a dìs ël sovran Signor: ‘Ant ël dì ch’iv mondrai da tùit ij vòstr pecà, i popolërai le sità e le ruin-e a saran arcostruìe. La tèra an desolassion a sarà torna laurà - al pòst d’esse vëddùa bandonà da tùit coj ch’a passo. Lor a diran: Sta tèra desolà a l’é dventà tanme ‘l giardin d’Eden; le sità an ruin-a, desolà e dëstrue a son adèss fortificà e abità”. Antlora le nassion ch’a restran arand’ a ti, a savran che mi, ël Signor, i l’ha arcostruìje e i l’hai torna piantà lòn ch’a l’era stàit bandonà. Mi, ël Signor, i l’hai parlà e i lo farai. Sossì a l’é lòn ch’a dis ël sovran Signor: I darai ‘l permess a la cà d’Israel ëd ciameme për lor ste còse-sì: I multipliarai sò pòpol tanme 'd fèje. Tanme le fèje ch’as pòrto për ij sacrifissi, tanme le fèje ‘d Gerusalem durant le feste comandà, an col temp le sità an ruin-a a saran pien-e dj’ëstrop ëd gent. Lor a savran ch’i son ël Signor!

Nòte 

Piemontèis 
Bibia
Testament Vej
Esechiel